Lipšic, Daniel, poslanec NR SR (2013-03-13):
Ďakujem veľmi pekne. Vážená pani predsedajúca, vážený pán minister, milé kolegyne, vážení kolegovia, na jednej strane, samozrejme, ten návrh zákona, to, že do parlamentu prišiel, je správne, reagujúc na pána poslanca Jasaňa, to ja oceňujem. Myslím si, že keby ten návrh zákona sme priniesli do parlamentu my, tak by ste to až tak neocenili, lebo ten náš zámer, ktorý bol takmer totožný, ste práveže kritizovali. Ale doba sa mení. Však? (Povedané s úsmevom.) Ja si myslím, že systém, ktorý bol nastavený v 90. rokoch, bol neudržateľný a bol sčasti aj nespravodlivý. To je proste fakt. Neudržateľný bol finančne. To, že na rezorte vnútra to zachránili na chvíľku hasiči kvôli tomu, že v princípe boli tí, ktorí prispievali a nečerpali na pár rokov, to dlhodobo nebolo žiadne riešenie, teda riešenie, proste nebolo to dlhodobé riešenie alebo riešenie systémové. To bolo proste konkrétne ad hoc riešenie. Na jednej strane je, samozrejme, dôležité, aby mali vybrané kategórie profesií, najmä bezpečnostné zložky, záchranné zložky, výsluhové dôchodky aj preto, že je ťažko predstaviteľné, aby najmä aktívne jednotky, či armádne, alebo policajné, alebo záchranárske, slúžili do štandardného dôchodkového veku. To možné proste nie je. Nikto z nás by nechcel, aby v prípade bankovej lúpeže alebo niečoho podobného, čo sa udialo v Devínskej Novej Vsi, zasahovali policajti pred dôchodkovým, štandardným dôchodkovým vekom. Pretože ten zásah by asi nebol adekvátny. Ten vek, samozrejme, na každého nás spravodlivo pôsobí, viac alebo menej. Čiže systém musí byť nejaký špeciálny. Na strane druhej systém, ktorý bol nastavený za Mečiarovej vlády, bol nie že nadštandardný, bol nespravodlivý. Jednak doba výsluhy bola príliš krátka, 15 rokov, ale aj to, že sa vyrátaval výsluhový dôchodok z najlepšieho roku z desiatich posledných rokov, aj to nebolo najsystémovejšie riešenie. Takže tie zmeny museli, samozrejme, že prísť. Poviem možno, že zmena, ktorá sa udiala v tomto vašom návrhu oproti návrhu, ktorý pripravila bývalá vláda, a tento návrh je o niečo akoby prísnejší v tom, že sa vzťahuje, aj keď postupne, aj na policajtov, vojakov, záchranárov, ktorí už sú v služobnom pomere. Náš zámer bol, že by sa mal návrh vzťahovať len na vojakov a policajtov, ktorí vstúpia do služobného pomeru. Je to asi korektnejšie v tom slova zmysle, že vedia, za akých podmienok vstúpia do služobného pomeru. Čiže je to korektnejšie, ako im meniť pravidlá počas hry. Aj keď, samozrejme, len tým, ktorí ešte nemajú výsluhu rokov. Meniť aj tým, ktorí ju už majú, by bolo samovražedné. To by nemohlo fungovať, lebo by väčšina z nich, ktorí majú nárok na výsluhu, odišla pred tým, ako by v parlamente bol návrh zákona schválený. Čiže to je nezmysel, to urobiť. To je likvidačné. Čiže myslím si, že je to krok, ktorý ide – teraz ako povedať inak správnym smerom – šípkou nejakou takou. (Reakcia z pléna.) Direkcia, to je, toto nie. Nie. Smer nie je správny. A teraz si myslím, že ďalší krok by asi mal byť, čo sme hovorili na výbore pre obranu a bezpečnosť, možno sa pozrieť, ako systémovo fungujú dôchodkové zabezpečenia týchto vojensko-policajno-záchranárskych zložiek v iných krajinách. To znamená, nielen koľko je doba výsluhy, nielen z čoho sa vyrátava výsluhový dôchodok, ale napríklad aj to, koho sa reálne týka. Či sa týka všetkých policajtov, všetkých vojakov, alebo len proste časti, ktorá je v tom naozaj aktívnom výkone, teraz to zvulgarizujem, na tej ulici, alebo aj tých, čo sú v administratíve, kde predsa len môže byť tá osoba až do štandardného dôchodkového veku. Čiže nielen dva parametre skúmať: doba výsluhy a spôsob výpočtu dôchodku. Ale celkovo ako ten systém v princípe zakotvený je, na koho sa reálne vzťahuje. Takže som rád, že na výbore prešiel návrh, ktorý dal pán poslanec Hlina, aby ministerstvo pripravilo ani možnože nie porovnanie, ale tam stačí z každej krajiny EÚ proste jedna strana, nejak štruktúrovaná, samozrejme, v čom spočíva osobitný systém sociálneho zabezpečenia silových zložiek. Takže to si myslím, že je fajn, že to prešlo, a ja sa budem tešiť na to, keď to príde do parlamentu, aby sme mohli diskutovať priebežne o tom, ako ten systém v budúcnosti nastaviť možno ešte o niečo systémovejšie, ako ho nastavíme možno po schválení tejto novely. Ďakujem vám pekne.